WGO diep bekommerd oor ‘lang-Covid’Maria van Kerkhove van die WGO (Foto: Martial Trezzini/Keystone via AP) Die Wêreldgesondheidsorganisasie (WGO) het met byna 200 miljoen mense reg oor die wêreld wat reeds Covid-19 opgedoen het, nou ook sy kommer uitgespreek oor die onbekende aantal mense wat aan sogenaamde lang-Covid ly. “Hierdie post-Covid-sindroom, of lang-Covid, is iets waaroor die WGO diep besorg is,” het Maria van Kerkhove, die WGO se Covid-19- tegniese leier, gedurende ’n mediakonferensie gesê. Van Kerkhove het die publiek daarvan verseker dat die WGO bewus is van sogenaamde lang‑Covid en het dié sindroom as ’n werklikheid bestempel. “Baie [mense] ly aan langtermyngevolge. “Ons weet nie hoe lank die duur van hierdie gevolge is nie, en ons werk aan ’n gevalledefinisie om hierdie post-Covid-sindroom beter te verstaan ​​en te beskryf.” Lang-Covid blyk in dié stadium een van die raaiselagtigste aspekte van die Covid-19-pandemie te wees. Volgens Van Kerkhove is die WGO tans besig om beter rehabilitasieprogramme vir lang-Covid -pasiënte van stapel te stuur en omvattende navorsing te doen om ’n beter begrip te kry van wat die sindroom is en hoe dit bestuur kan word. (Argieffoto: Pixabay) Die organisasie het vanjaar reeds ’n reeks seminare gehou om sy begrip te verbeter van die versameling voortslepende simptome wat nog maande lank duur nadat pasiënte van ernstige Covid-19-infeksie herstel het. Simptome sluit in moegheid, asemhalingsprobleme, kortasem, gewrig- en borspyn. Janet Diaz, hoof van kliniese sorg by die WGO se noodprogram wat die organisasie se lang-Covid -navorsing lei, het Dinsdag gesê meer as 200 simptome is reeds aangemeld. Volgens Diaz ervaar sommige pasiënte sowat drie maande post-Covid-simptome en ander tot ses maande. “Ons is bekommerd dat daar ’n klein [aantal mense] kan wees [wie se simptome] tot nege maande en langer kan duur,” het Diaz gesê. Diaz het voorts gesê die oorsaak van die post-virale simptome word nog ondersoek. Verskillende hipoteses, waaronder neurologiese probleme, die immuunrespons op die infeksie en die voortbestaan van die virus in sommige organe, maak deel van die ondersoek uit.